钦定古今图书集成/理学汇编/文学典/第176卷 > 徐师曾文体明辩 > 《书简修行状后》周必大
## 钦定古今图书集成/理学汇编/文学典/第176卷 > 徐师曾文体明辩 > 《书简修行状后》周必大

从事郎清江简公之卒也，其乡人胡开孺实为《行状》，
今四十七年矣。而从事之弟致政思邈，公属某以铭。
昔政和中，先君随侍大父官鄜州，法当由邻郡升贡，
简公实为坊州教授，盖尝击节先君之文，今《行状》备
载其事，可谓有先契矣，铭何敢辞？然闻开孺乃山谷
先生同年彦明之子，诗人藏之之弟，承父兄师友渊
源之正，其词“日光玉洁，云蒸而川流”也。从事得此，自
宜不朽，鄙辞尚安所措，姑题简末以归之。淳熙五年
二月十七日。